Απόφαση της Επιτροπής

της 31ης Ιουλίου 2001

για περάτωση της διαδικασίας αντιντάμπινγκ σχετικά με εισαγωγές ορισμένων ειδών επεξεργασμένου γρανίτη, κατάλληλου για λάξευση ή για την οικοδομική, καταγωγής Ινδίας και Λαϊκής Δημοκρατίας της Κίνας

[κοινοποιηθείσα υπό τον αριθμό Ε(2001) 2399]

(2001/609/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1), όπως τροποποιήθηκε τελευταία από τον κανονισμό (ΕΚ) αριθ. 2238/2000(2), και ιδίως το άρθρο 9,

Κατόπιν διαβουλεύσεων με τη συμβουλευτική επιτροπή,

Εκτιμώντας τα ακόλουθα:

Α. ΔΙΑΔΙΚΑΣΙΑ

(1) Στις 29 Σεπτεμβρίου 2000, η Επιτροπή έλαβε καταγγελία σχετικά με το, βάσει των ισχυρισμών, επιζήμιο ντάμπινγκ που προκαλούν οι εισαγωγές ορισμένων ειδών επεξεργασμένου γρανίτη, κατάλληλου για λάξευση ή για την οικοδομική, καταγωγής Ινδίας και Λαϊκής Δημοκρατίας της Κίνας ("ΛΔΚ").

(2) Η καταγγελία υπεβλήθη από την Ευρωπαϊκή και Διεθνή Ομοσπονδία Βιομηχανιών Φυσικών Λίθων - European & International Federation of Natural Stone Industries (Euro-ROC) εξ ονόματος κοινοτικών παραγωγών που αντιπροσωπεύουν μεγάλο μέρος της συνολικής κοινοτικής παραγωγής ορισμένων ειδών επεξεργασμένου γρανίτη κατάλληλου για λάξευση ή για την οικοδομική, δυνάμει των άρθρων 4 παράγραφος 1 και 5 παράγραφος 4 του κανονισμού (ΕΚ) αριθ. 384/96 (εφεξής "ο βασικός κανονισμός").

(3) Η εν λόγω καταγγελία περιείχε αποδεικτικά εκ πρώτης όψεως στοιχεία ως προς την ύπαρξη ντάμπινγκ και την εξ αυτού προκαλούμενη σημαντική ζημία, τα οποία κρίθηκαν επαρκή για να δικαιολογήσουν την έναρξη διαδικασίας αντιντάμπινγκ.

(4) Η Επιτροπή, κατόπιν διαβουλεύσεων, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων,(3) προέβη στην έναρξη διαδικασίας αντιντάμπινγκ όσον αφορά τις εισαγωγές στην Κοινότητα ορισμένων ειδών επεξεργασμένου γρανίτη κατάλληλου για λάξευση ή για την οικοδομική, που υπάγονται επί του παρόντος στους κωδικούς ΣΟ ex 6802 23 00, ex 6802 93 10, ex 6802 93 90 και είναι καταγωγής Ινδίας και ΛΔΚ.

(5) Η Επιτροπή ενημέρωσε επισήμως τους παραγωγούς-εξαγωγείς, τους εισαγωγείς, τους χρήστες και τους προμηθευτές που είναι γνωστό ότι ενδιαφέρονται, τους αντιπροσώπους των χωρών εξαγωγής και τους καταγγέλλοντες κοινοτικούς παραγωγούς. Επιπλέον, παρέσχε την ευκαιρία στα ενδιαφερόμενα μέρη να γνωστοποιήσουν γραπτώς τις απόψεις τους και να ζητήσουν να γίνουν δεκτά σε ακρόαση εντός της προθεσμίας που είχε καθορισθεί στην ανακοίνωση για την έναρξη της διαδικασίας.

Β. ΑΝΑΚΛΗΣΗ ΤΗΣ ΚΑΤΑΓΓΕΛΙΑΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ

(6) Με επιστολή της 6ης Ιουνίου 2001 προς την Επιτροπή, η Euro-ROC ανακάλεσε επισήμως την καταγγελία.

(7) Σύμφωνα με το άρθρο 9 παράγραφος 1 του βασικού κανονισμού, σε περίπτωση ανάκλησης της καταγγελίας, η διαδικασία είναι δυνατόν να περατωθεί, εκτός αν κρίνεται ότι η περάτωση της δεν είναι προς το συμφέρον της Κοινότητας.

(8) Η Επιτροπή έκρινε σκόπιμη την περάτωση της παρούσας διαδικασίας, δεδομένου ότι από την έρευνα αυτή δεν προέκυψαν στοιχεία που να δεικνύουν ότι η περάτωση αυτή δεν θα ήταν προς το συμφέρον της Κοινότητας. Τα ενδιαφερόμενα μέρη ενημερώθηκαν σχετικά και τους παρεσχέθη η ευκαιρία να διατυπώσουν τις παρατηρήσεις τους. Η Επιτροπή δεν έλαβε παρατηρήσεις σύμφωνα με τις οποίες η περάτωση αυτή δεν θα ήταν προς το συμφέρον της Κοινότητας.

(9) Ζητήθηκε η γνώμη της συμβουλευτικής επιτροπής και δεν προβλήθηκαν αντιρρήσεις ως προς την περάτωση της διαδικασίας.

(10) Επομένως, η Επιτροπή συνάγει το συμπέρασμα ότι πρέπει να περατωθεί η διαδικασία αντιντάμπινγκ όσον αφορά τις εισαγωγές στην Κοινότητα ορισμένων ειδών επεξεργασμένου γρανίτη, κατάλληλου για λάξευση ή για την οικοδομική, καταγωγής Ινδίας και ΛΔΚ, χωρίς την επιβολή μέτρων αντιντάμπινγκ,

ΑΠΟΦΑΣΙΖΕΙ:

Άρθρο μόνο

Περατώνεται η διαδικασία αντιντάμπινγκ όσον αφορά τις εισαγωγές ορισμένων ειδών επεξεργασμένου γρανίτη, κατάλληλου για λάξευση ή για την οικοδομική, που υπάγονται προς το παρόν στους κωδικούς ΣΟ ex 6802 23 00, ex 6802 93 10 και ex 6802 93 90, καταγωγής Ινδίας και Λαϊκής Δημοκρατίας της Κίνας.

Βρυξέλλες, 31 Ιουλίου 2001.

Για την Επιτροπή

Pascal Lamy

Μέλος της Επιτροπής

(1) ΕΕ L 56 της 6.3.1996, σ. 1.

(2) ΕΕ L 257 της 11.10.2000, σ. 2.

(3) ΕΕ C 322 της 11.11.2000, σ. 3.